**Silk Road** oli kauppapaikka netissä, joka toimi Tor-piilopalveluna. Sivu tuli tunnetuksi siitä, että pääosa myydyistä tuotteista oli huumeita. Sivusto oli Tor-verkossa toimivan darknetin suurimpia kauppapaikkoja yli 1,2 miljardin Yhdysvaltain dollarin myynnillään (alkuperäinen Silk Road). Siellä myytiin myös esimerkiksi väärennettyjä henkilöllisyysasiakirjoja ja laittomia palveluja kuten tietomurtoja ja jopa palkkamurhia.

Kaupankäynti sivulla tapahtui bitcoin-virtuaalivaluutan avulla. Ostokset toimitettiin asiakkaalle useimmiten postin välityksellä. Silk Roadilla oli käytössä julkisten Internet-huutokauppojen tapaan palautejärjestelmä, jota pystyi käyttämään apuna myyjän luotettavuuden arvioimisessa. Sivuston ylläpito otti myyntituloista kymmenen prosenttia itselleen. Ostaminen vaati käyttäjätilin, joka kuitenkin oli ilmainen. Sivustolle pääsi myös tor2web-palvelun kautta. Se on tunnettu Yhdysvalloissa esimerkiksi huumeiden, varastettujen maksukorttien ja laittomien käsiaseiden kaupastaan.

Yhdysvaltojen viranomaiset sulkivat Tor-verkossa toimineen kauppapaikan 2. lokakuuta 2013. Silk Roadilla myytiin useita laittomia tuotteita ja palveluita. Alkuperäisen Silk Roadin perusti yhdysvaltalainen ohjelmistoinsinööri Ross Ulbricht. Hänet pidätettiin syksyllä 2013. Ulbricht tuomittiin elinkautiseen vankeuteen toukokuussa 2015, mutta hänen arvioitiin valittavan tuomiostaan.

Silk Road 2 ja sen kilpailijat
------------------------------

Silk Roadin sulkemisen jälkeen osa alkuperäisen Silk Roadin kaupankäynnistä siirtyi pian nimellä *Silk Road 2* avattuun kauppapaikkaan, mutta osa kaupasta siirtyi yleisille hakukoneille näkymättömän internetin (deep webin eli syvän webin) muihin kauppapaikkoihin kuten *Black Market Reloaded* -nimiselle osto- ja myyntisivustolle, joka samaten toimii Tor-verkossa. FBI sulki Silk Road 2.0 -kauppapaikankin 5. marraskuuta 2014. Tähän liittyen FBI pidätetti muun muassa nimimerkkiä DoctorClu käyttäneen Silk Road 2:n ylläpitäjän (oikealta nimeltään Brian Richard Farrell).

Silk Road 3
-----------

Jo muutama tunti Silk Road 2.0:n sulkemisen jälkeen toinen pimeän verkon (Tor-verkossa toiminut) kauppapaikka muutti nimensä muotoon *Silk Road 3 Reloaded* ja valtasi osan aiemmista Silk Roadin asiakkaista itselleen. Uutta nimeään lukuun ottamatta tämä kauppapaikka ei ollut kytköksissä aiempien Silk Road -kauppapaikkojen kanssa. Silk Road 3:n kaupankäynnin paljolti laittomaan luonteesta viittasi se, että kesäkuun 2015 alussa listatuista 50 920 myyntinimikkeistä yli 30 508 lukeutui otsikon Drugs (lääkeaineet ja huumeet) alle. Darknetissä (Tor-verkkoa muistuttava darknet voi perustua myös esimerkiksi I2P-ohjelmistoon) on kuitenkin tunnistettu kaupankäynnin jakautuminen yhä useampiin virtuaalisiin kauppapaikkoihin. Osa näistä perustuu luottamusverkkoihin, jolloin kauppapaikalle pääsy edellyttää kutsua.

Lähteet
-------

1. 1 2  FBI arrests Silk Road drugs site suspect  2.10.2013. BBC.  (englanniksi)
2. 1 2  Teemu Toivola: Silkkitie-kauppapaikan perustaja elinkautiseen vankeuteen  30.5.2015. Ylen uutiset. Viitattu 30.5.2015.
3. 1 2 3  Kate Knibbs: Silk Road 3 Is Already Up, But It's Not the Future of Darknet Drugs  11.07.2014. gizmodo.com. Viitattu 5.6.2016. (englanniksi)
4. ↑  Näin minusta tuli huumekauppias Image nro 211, kesäkuu 2014.
5. 1 2  Donna Leinwand Leger: How FBI brought down cyber-underworld site Silk Road  15.5.2014. usatoday.com. Viitattu 5.6.2016. (englanniksi)
6. 1 2 3  Nick Bilton: Disruptions: A Digital Underworld Cloaked in Anonymity  17.11.2013. The New York Times, nytimes.com. Viitattu 5.6.2016. (englanniksi)
7. 1 2 3  Silk Road, The Underground Website Where You Can Buy Any Drug Imaginable, Is Back And Busier Than Ever  1.5.2014. The Huffington Post.  (englanniksi)
8. ↑  Silk Road Suljettu  2.10.2013. Yle.
9. ↑  Jose Pagliery: The Deep Web you don't know about  10.3.2014. CNN, cnn.com. Viitattu 5.6.2016. (englanniksi)
10. ↑  Silkroad Drugs *silkroaddrugs.org*.  (englanniksi)[vanhentunut linkki]
11. ↑  Court Docs Show a University Helped FBI Bust Silk Road 2, Child Porn Suspects  11.11.2015. vice.com. Viitattu 5.6.2016. (englanniksi)
12. ↑  Dark Web Markets. Silk Road 3  1.6.2015. darkwebnews.com. Viitattu 5.6.2016. (englanniksi)[vanhentunut linkki]
13. ↑  Pharmaceutical Crime on the Darknet. A study of illicit online marketplaces  24.2.2015. Interpol. Viitattu 5.6.2016. (englanniksi)

Aiheesta muualla
----------------

* Astetta vahvempaa habboa? (Arkistoitu – Internet Archive) Voima 6/2011
* "Traveling the Silk Road: A measurement analysis of a large anonymous online marketplace" 28.12.2012
* Tutkijat: Silk Roadin laiton bisnes vähensi väkivaltaa verrattuna perinteiseen huumekauppaan (Arkistoitu – Internet Archive) MikroPC 4.6.2014